**Որակավորման հարցման ծանուցում**

**Ամսաթիվ՝ 03 հունվար, 2024 թվական**

**Ներածություն**

Սույն գրությամբ Հայաստանի Կառավարությունը (այսուհետ՝ ՀՀ կառավարությունը)՝ ի դեմս Ներքին գործերի նախարարության (այսուհետ՝ ՆԳՆ), հայտարարում է Ընտրության ընթացակարգ՝ կենսաչափական անձնագրերի և նույնականացման քարտերի տրամադրման ծառայությունների ձեռքբերման համար։ Ընտրության Ընթացակարգի արդյունքում ՆԳՆ-ը նպատակ ունի կնքել պետական-մասնավոր համագործակցության (ՊՄԳ) պայմանագիր՝ Կենսաչափական անձնագրերի և նույնականացման քարտերի տրամադրման համար (ՊՄԳ ծրագիր):

ՊՄԳ ծրագրի հիմնական նպատակն է՝ աջակցել Հայաստանի թվային վերափոխմանը և բնակչությանը մատուցել բարձրորակ ծառայություններ՝ կենսաչափական անձնագրերի և նույնականացման քարտերի թողարկման և տրամադրման համար երկարաժամկետ պետական-մասնավոր համագործակցության ձևավորմանը նպաստելով: Առանցքային նպատակները կենտրոնանում են հետևյալ ասպեկտների վրա.

1. Քաղաքացու փորձառության և ծառայության որակի համար համաշխարհային ստանդարտներին համապաստախան նոր չափանիշների սահմանում՝ ներառյալ սպասման ժամանակի, ճամփորդական և անձը հաստատող փաստաթղթերի տրամադրման ժամկետների կրճատումը, գրանցման կենտրոններում հաճախորդների սպասարկման նոր չափանիշների սահմանումը, ինչպես նաև կենտրոնների ֆիզիկական պայմանների բարելավում միջազգային լավագույն չափանիշներին համապատասխան:
2. Անվտանգ և համաշխարհային չափանիշներին համապատասխանող ճամփորդական և նույնականացման փաստաթղթերի ձեռքբերման և օգտագործման մակարդակի բարձրացում՝ խթանելով Հայաստանի թվային հասարակության զարգացումը, ներառյալ՝ առաջադեմ էլեկտրոնային ծառայությունների և ավտոմատացման այլ հնարավորությունների կիրառումը (օրինակ՝ քվեարկության համար նույնականացում, ավտոմատ սահմանահատում և այլն):
3. Հնացած ՏՏ ենթակառուցվածքի փոխարինում գործընթացի անվտանգությունը, արդյունավետությունը բարելավելու համար և հնացած լուծումներին առնչվող գործառնական ռիսկերի կառավարում, ինչպես նաև՝ նորարարական լուծումների որդեգրում՝ շարունակաբար դրանք համապատասխանեցնելով ոլորտի լավագույն չափանիշներին:

Սույն Որակավորման Հարցումը հաստատվել է ՊՄԳ ծրագրի ընտրության ընթացակարգն իրականացնելու համար ստեղծված հատուկ գնահատող հանձնաժողովի կողմից: Սույն փաստաթուղթը նախատեսված է բացառապես Ընտրության ընթացակարգի ապագա Հայտատուների համար՝ Որակավորման հայտերը պատրաստելու և ներկայացնելու:

Սույն Որակավորման հարցումը, ի թիվս այլ փաստաթղթերի, սահմանում է Որակավորման հայտերի ձևական և բովանդակային պահանջները, Որակավորման հայտերի ներկայացման և վերանայման կարգը, ինչպես նաև՝ Որակավորման չափանիշներն ու ըստ կիրառելի օրենքի պահանջի՝ Առաջարկի հարցման հիման վրա մրցութային գործընթացին մասնակցության ելակետային պայմանները։

Հավանական Հայտատուները հրավիրվում են՝ տրամադրելու Որակավորման հայտերը մինչև 2024 թվականի մարտի 14-ը, ժամը 18:00-ը (Երևանի ժամանակով) կամ (1) էլեկտրոնային եղանակով Հայաստանի էլեկտրոնային գնումների համակարգի (ARMEPS) [<https://armeps.am/epps/home.do>] միջոցով կամ (2) առձեռն թղթային տարբերակով:

Ընտրության ընթացակարգի կազմակերպման համար կոնտակտային անձինք են՝

1. Նելլի Դավթյան, էլ․ փոստ՝ [mcs@gov.am](mailto:mcs@gov.am)
2. Ներսես Երիցյան, էլ․ փոստ՝ [passidppp@isaa.am](mailto:passidppp@isaa.am) և [nerses.yeritsyan@isaa.am](mailto:nerses.yeritsyan@isaa.am)
3. Լինա Պետրուսկեվիցայտե (ՊՄԳ գործարքի համար EY գործարքի խորհրդատու), էլ․ փոստ՝ [Lina.Petruskeviciute@lt.ey.com](mailto:Lina.Petruskeviciute@lt.ey.com)

**Որակավորման հարցման կառուցվածքը**

Կից փաստաթղթերի փաթեթը պարունակում է հետևյալ փաստաթղթերը.

1. **Որակավորման հարցումը և դրա հավելվածները՝**

* Հավելված 1. Տեղեկատվական թերթիկ
* Հավելված 2. Կողմնորոշիչ ժամանակացույց
* Հավելված 3. Ծրագրի հիմնական դրույթները
* Հավելված 4. Հայտատուներին ներկայացվող ընդհանուր պահանջներ
* Հավելված 5. Որակավորման չափանիշներ
* Հավելված 6. Որակավորման հայտի բովանդակություն
* Հավելված 7. Գաղտնիության նախաձեռնության ձև

Տեղեկատվական նպատակով կցվում են նաև հետևյալ փաստաթղթերի նախագծերը.

1. ՊՄԳ պայմանագրի նախագիծը և դրա հավելվածները,
2. Տեխնիկական պահանջների նախագիծը և դրա հավելվածները, ներառյալ՝ Վիճակագրական տեղեկատվության Excel աղյուսակը։

Խնդրում ենք նկատի ունենալ, որ փաստաթղթերի նախագծերը ենթակա են հետագա վերանայումների և փոփոխությունների: Դրանք որևէ կերպ պարտադիր բնույթ չեն կրում և տրամադրվում են բացառապես տեղեկատվական նպատակներով: Որակավորման հայտերի գնահատման արդյունքներից հետո ընտրված Հայտատուները կհրավիրվեն իրենց կարծիքը և առաջարկությունները ներկայացնելու համար: